मियां बख्तारसिमह हुंदे दूए दो पुत्तर मियां कशमीरसिंह ते मियां परागसिंह होर बी उस फौजा च शामल हे जिसने महाराजा गुलाबसिंह हुंदी कमाना च काबल अफगानिस्तान दे हाकम दोस्त मुहम्मद गी नस्सने उप्पर मजबूर कीता हा। मियां कशमीरसिंह हुंदे पुत्तर मियां भीखमसिंह होर राजा ध्यानसिंह हुंदे पुत्तर राजा जवाह‌‌‌‌्‌रसिंह हुंदी फौजां च कुमेदान हे। राजा जवाह्‌रसिंह गी रजौरी-भिंबर दा राज मिले दा हा उंदा अपने झा पुन्छै दे राजा मोतीसिंह हुंदे कन्ने झगड़ा होई गेआ। महाराजा गुलाबसिंह होरें रजौरी दा अलाका अपने कब्जे च करने आस्तै फौजैं भेजियां तां राजा जवाह्‌रसिंह होर ते कुतै नस्सी गे पर कुमेदान भीखमसिंह होरें मालें ते जरालें दी मददी कन्ने, बैर ते ग’रने खाइयै मंगलादेई दे किले उप्पर कब्जा कर रक्खेआ।